༈། །འཇམ་དཔལ་དམར་པོ་སྨྲ་བའི་སེང་གེ་ཡབ་ཡུམ་ལ་གསོལ་བ་འདེབས་པ་བཞུགས་སོ། ། ན་མོ་གུ་རུ་ཝཱ་གཱི་ཤྭ་རཱ་ཡ། ། དུས་གསུམ་སངས་རྒྱས་ཐམས་ཅད་ཀྱི། ། གསུང་གི་བདག་ཉིད་བཅོམ་ལྡན་འདས། ། པདྨའི་རིགས་ཀྱི་བདག་པོ་སྟེ། ། གསུང་གི་རྡོ་རྗེ་ཞེས་ཀྱང་བྱ། ། འོད་དཔག་མེད་ལ་གསོལ་བ་འདེབས། ། དེ་དང་ངོ་བོ་དབྱེར་མེད་པ། ། སྲས་ཀྱི་ཐུ་བོའི་ཚུལ་བཟུང་བ། ། བྱང་ཆུབ་སེམས་དཔའ་སེམས་དཔའ་ཆེ། ། འཇམ་དཔལ་དམར་པོ་རལ་གྲི་འཛིན། ། སྨྲ་བའི་སེང་གེར་གསོལ་བ་འདེབས། ། ཤེས་རབ་ཡུམ་གྱི་ཚུལ་བཟུང་བ། ། དུས་གསུམ་སངས་རྒྱས་ཐམས་ཅད་ཀྱི། ། གསུང་གི་ལྷ་མོ་དབྱངས་ཅན་མ། ། གངྒཱའི་ལྷ་མོ་ཞེས་ཀྱང་བྱ། ། ངག་གི་ལྷ་མོར་གསོལ་བ་འདེབས། ། གསོལ་བ་བཏབ་པའི་བྱིན་རླབས་ཀྱིས། ། བདག་དང་བདག་གི་རྗེས་འཇུག་དང་། ། མཐོང་ཐོས་དྲན་རེག་འགྲོ་བ་རྣམས། ། མི་ཤེས་མུན་པ་རབ་བསལ་ནས། ། ཤེས་རབ་རྩ་ཁ་བྱེ་བར་ཤོག། སྐྱེ་བ་འདི་ནས་ཚེ་རབས་ཀུན། ། ཤེས་རབ་འཆལ་བར་མི་འགྱུར་ཞིང་། ། ཤེས་རབ་ཕུན་སུམ་ཚོགས་པར་ཤོག། རྒྱལ་བའི་གསུང་རབ་རྒྱ་མཚོ་ལ། ། མི་བརྗེད་གཟུངས་ཡང་ཐོབ་པར་ཤོག། ཆོས་ཉིད་རྣམ་པར་དག་པ་དང་། ། རྟེན་འབྲེལ་བསླུ་བ་མེད་པ་དང་། ། འཇམ་དཔལ་ཡབ་ཡུམ་ཐུགས་རྗེ་ཡིས། ། སྨོན་ལམ་བཏབ་བཞིན་འགྲུབ་པར་ཤོག། ། །ཅེས་པ་འདི་ནི་འཇམ་དབྱངས་དམར་པོའི་ཤེས་རབ་རིལ་བུ་རྫས་དང་འཁོར་ལོ་སོགས་རང་གིས་དཀའ་ཚེགས་ཆེན་པོས་བསྒྲུབས། གྲྭ་པ་རྣམས་ལ་ཞག་ཉེར་གསུམ་ལ་ཉིན་རེ་བཞིན་ཐུན་རེ་འུར་འདོན་བྱེད་བཅུག་པས། ཁོང་ཕལ་ཆེར་ལ་གཞུང་དང་ཆ་མཐུན་པའི་རྨི་ལྟས་ལེགས་པོ་བྱུང་འདུག་སྐབས། རྣམ་གསུམ་འཛོམ་པའི་དུས་ཆེན་ཉིན་དངོས་གྲུབ་ལེན་ཆོག་གི་ཚུལ་དུ་ཨ་རཱ་གས་གསོལ་བ་བཏབ་པའོ། ། མངྒ་ལཾ། ། ། །
ཡིག་རྒྱག་པ། བཀྲ་ཤིས་ལྷ་མོ།
ཡིག་རྒྱག་པ། འབང་དགའ།
སྦྲགས་བསྡུར་པ། ཟླ་བ་ལྷ་མོ། ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ཁ༽ 124